Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 43/11/5506	Martin, 31.5.2012
EEČ : 2-40-50-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 317/2009 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec detí XXXXX, nar. XXXXX, XXXXX,   nar XXXXX a XXXXX, nar. XXXXX , ku ktorým má vyživovaciu povinnosť vyplývajúcu zo Zákona o rodine a určenú  rozsudkom  Okresného súdu v Martine  16 P/220/2006  z 12.02.2007, vykonateľným 21.03.2007, bol  zaviazaný prispievať na výživu dcéry po 1500,-Sk  a na synov na každého po 1200,-Sk mesačne od 01.02.2007 vopred, vždy do každého 20-teho dňa v mesiaci k rukám matky XXXXX, rodenej XXXXX, XXXXX, okres XXXXX, ktorej boli deti zverené do výchovy a opatery, pričom túto povinnosť si neplnil pravidelne a v určenej výške od novembra 2009 do mesiaca január 2011 a dlhoval na výživnom najmenej  1.135€ k rukám matky, pričom na Úrade práce, sociálnych vecí a rodiny v Martine nebol evidovaný ako uchádzač o zamestnanie a ani ako poberateľ dávky a príspevku v hmotnej núdzi, avšak obvinený si dlžné výživné v priebehu  vyšetrovania uhradil v plnej výške,

lebo zanikla trestnosť činu
Odôvodnenie:

Poverený príslušník Obvodného oddelenia PZ XXXXX dňa 20.01.2011 uznesením ČVS ORP-XXXXX podľa § 199 ods. 1 Tr. por. začal trestné stíhanie a podľa § 206 ods. 1 Tr. por. vzniesol obvinenie XXXXX , nar. XXXXX pre prečin zanedbania povinnej výživy podľa § 207 ods. 1 Tr. zák.,  na tom skutkovom základe, ako je uvedené vo výrokovej časti tohto uznesenia.  
Obvinený sa ku skutku priznal. Naposledy 23.05.2012 uviedol, že výživné oprávnenej matke uhradil k jej rukám prostredníctvom exekútora zo zostatku výťažku dražby vykonanej dňa 28.02.2011 dražobníkom MDS, s.r.o. XXXXX predajom bytu a to na základe osobnej požiadavky otca obvineného na exekútorskom úrade, o predaj bytu na Ul. Sklabinskej v Martine, a to za účelom úhrady výživného za obvineného , ako aj dlhov v prospech SVB.
V priebehu vyšetrovania naposledy dňa 28.05.2012 pri výsluchu oprávnená matka  XXXXX uviedla, že obvinený jej dlhoval na výživnom od mesiaca november 2009 do mesiaca január 2011. Výživné jej bolo uhradené exekútorským úradom v Martine za obvineného a následne od januára 2011 je jej výživné vyplácané pravidelne až doposiaľ týmto úradom a tak obvinený nemá dlh na výživnom.
V sledovanom období deti núdzou netrpeli. 
	Podľa § 86 písm. a/ Tr. zák. o účinnej ľútosti, trestnosť zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	S poukazom na toto ustanovenie Trestného zákona XXXXX si splnil svoju povinnosť dodatočne a trestný čin nemal trvalo nepriaznivé následky, preto som rozhodla tak, ako je uvedené vo výrokovej časti tohto uznesenia a trestné stíhanie som zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beáta Amchová
prokurátorka